Rýchlikový vozeň Bmpeer 2. triedy
Reštauračný vozeň WRmee816 ČD
Výsypný vozeň radu Sas s možnosťou dávkovania a prestaviteľnými výsypnými klapkami
Uzavretý vozeň s odsuvnými bočnými stenami Habbillnss
Kontajnerový vozeň s naloženým ISO kontajnerom Hapag-Lloyd
Cisternový vozeň radu Ra skupiny 51 na prepravu kyseliny dusičnej
Vysokostenný vozeň radu Eas
**Železničný vozeň** alebo **vagón** je spravidla nemotorové, teda hnané dráhové vozidlo (dopravný prostriedok), určené na dopravu ľudí alebo tovaru po železnici. Sú medzinárodne označené písmenom a dvanásťmiestnym číslom (napr. ležadlový vozeň Bc 51 56 594 1085-3). Môžu byť dvojosové, alebo viacosové (podvozkové). Spojením viacerých vozňov, ktoré ťahá rušeň vzniká vlak. Niektoré osobné vozne s vlastným pohonom sa nazývajú motorové vozne. Tie sa následne môžu spájať do podoby nedeliteľných súprav (napríklad TGV). Vozne sa používajú aj na vlastné potreby železnice - na opravy a údržbu tratí a podobne.

Železničné vozne sa delia na dve základné skupiny:

* Osobné vozne
* Nákladné vozne

Osobné vozne
------------

*Bližšie informácie v hlavnom článku: Osobný vozeň*
Osobné vozne sú určené na prepravu ľudí. Podľe účelu sú rozlišované na:

* vozne osobných vlakov
* rýchlikové vozne (1. triedy označované A, 2. triedy označované B)
* ležadlové vozne (Bc)
* lôžkové vozne (WL)
* reštauračné vozne (WR)
* Bufetové vozne (Ar, Br)
* Batožinové vozne (D)
* služobné vozne
* poštové vozne (Post)
* Salónne vozne (Salon)
* vozne s kombinovanými funkciami, napr. osobné a služobné, alebo vozne so stanovišťom strojvedúceho, z ktorého je možné riadiť hnacie dráhové vozidlo, (riadiace vozne) (WLAB, BD, AB)
* špeciálne vozne.

Osobné vozne stavané v súčasnosti sa vyznačujú týmito konštrukčnými charakteristikami:

* samonosnou alebo čiastočne nosnou vozňovou skriňou z ocele alebo zliatiny hliníku,
* medzivozňovými prechodmi na konci vozňa,
* dvomi dvojnápravovými podvozkami s dvojstupňovým odpružením a s hydraulickými tlmičmi nárazov, s gumenými prvkami na tlmenie hluku a vibrácií, bezrozsochovým vedením dvojkolia a kotúčovými brzdami,
* elektrickou sieťou s elektrickým zdrojom napájaným z hnacieho dráhového vozidla, len výnimočne ešte s alternátorom.

Nákladné vozne
--------------

*Bližšie informácie v hlavnom článku: Nákladný vozeň*
Nákladné vozne sa delia na:

* Uzavreté vozne (G - kryté vozne bežnej stavby, H - kryté vozne osobitnej stavby)
* Vozne s odsúvateľnými bočnicami
* Vysokostenné vozne (E)
* Plošinové vozne (O)
* Nízkostenné vozne (K)
* Oplenové vozne (R)
* Výsypné vozne (F)
* Cisternové vozne (Z)
* Nádobové vozne
* Izotermické a chladiace vozne (I)
* Hlbinové vozne
* Špeciálne vozne jednoúčelové (napr. na prepravu cementu) (U)
* Vozne s posuvnou strechou (T)
* Kontajnerové vozne
* Vozne pre systém RoLa
* Špeciálne vozne (železničné žeriavy, dreziny, pancierové vlaky, tendre)

Nákladné vozne sú prispôsobené prepravovanému nákladu. Bývajú dvojnápravové alebo podvozkové, obvykle s dvjnápravovými podvozkami. Tiež bývajú stavené na nižšie rýchlosti, obvykle sa vyznačujú jednostupňovým odpružením, rozsochovým vedením dvojkolia, oceľovými pružinami a klátikovou brzdou. V súčasnosti sa však v snahe o zvýšenie rýchlosti (a teda konkurencieschopnosti) nákladných vlakov začínajú presadzovať niektoré prvky známe z osobných vozňov - hydraulické tlmiče, kotúčové brzdy, bezrozsochové vedenie dvojkolia a podobne.

### Vozne pre osobitné účely

Vozne pre osobitné účely železnice sú vozne, ktoré železnica používa na iné ako prepravné účely (napr. ubytovacie, pojazdné snehové pluhy, pojazdné meniarne, montážne a iné).

Označovanie vozňov
------------------

Držitelia vozňov ich obvykle identifikujú očíslovaním. Pokiaľ nie sú zároveň prevádzkovateľmi trate a najmä pokiaľ vozne majú jazdiť po tratiach viac rôznych prevádzovateľov (typicky v medzištátnej prevádzke), vzniká nutnosť definovať číslovací systém dohovorom (či mocenským nariadením).

Európske železničné správy združené v Medzinárodnej železničnej únii (UIC) v 60. rokoch 20. storočia zaviedli (najprv pre normálnorozchodné vozne) jednotné značenie pomocou dvanásťmiestnych čísel.

Dohovory tiež určujú - vedľa spôsobu zaobchádzania s cudzími vozňami a učtovanie poplatkov za ich používanie - obsah, rozsah, vzhľad a umiestnenie nápisov a značiek na vozňoch, informujúcich o ich technických a prevádzkových parametroch a zvláštnostiach ovládania a obsluhy. Dôležité údaje sa vyznačujú priamo na vozňoch, pretože vozne (podobne ako napr. kontajnery a na rozdiel od automobilov) nie sú doprevádzaná obsluhou.

Referencie
----------

1. ↑  Informácie o aktuálne používaných dohovoroch o vozňoch v Česku Dostupné online

Externé odkazy
--------------

* Označovanie koľajových vozidiel I. II.
* Označovanie osobných vozňov I. II.

Zdroj
-----

*Tento článok je čiastočný alebo úplný preklad článku Železniční vůz na českej Wikipédii.*